**Concept da basa per il SCI - model**

1. **Situaziun da partenza**

Resguardond la relaziun tranter ils custs ed il niz duai la vischnanca da XXX disponer d'in sistem da controlla intern (SCI) cunvegnent ed orientà a las ristgas. En il focus dal SCI stattan en spezial las ristgas operativas dals process da lavur essenzials ch'èn relevants per las finanzas. Ensemen cun la persuna ch'è incumbensada cun il SCI definescha la suprastanza communala las pretensiuns e procura per las controllas necessarias per realisar il SCI en moda efficazia.

1. **Finamiras**

Cun il SCI duain vegnir cuntanschidas las suandantas finamiras:

* proteger la facultad
* garantir ch'ils meds finanzials vegnian duvrads en moda cunvegnenta
* evitar u scuvrir sbagls ed irregularitads en la contabilitad
* garantir in rendaquint regular
* garantir in rapport da gestiun fidà

Uschia duain vegnir evitadas in'eventuala perdita da la reputaziun u autras consequenzas. In'ulteriura plivalur ha il SCI, perquai ch'el gida a scuvrir deblezzas e pia ad optimar ils process da lavur ch'èn relevants per las finanzas.

Tras la documentaziun dals process da lavur essenzials ch'èn relevants per las finanzas sco er da lur ristgas e da las controllas definidas procura il SCI per la cuntinuitad e per la stabilitad dals process da lavur en l'administraziun communala. La finala po in SCI formalisà e documentà facilitar il transfer da savida e la circulaziun da las infurmaziuns.

1. **Champ d'applicaziun**

Il SCI cumpiglia las suandantas partiziuns / ils suandants champs da la vischnanca:

Administraziun en il senn pli stretg

* finanzas / taglias
* uffizi da construcziun
* manaschis tecnics
* chanzlia communala

Manaschis excorporads

* servetschs forestals e tecnics
* interpresa d'energia
1. **Process da lavur essenzials ch'èn relevants per las finanzas**

En il focus dal SCI stattan las activitads che tutgan tar ils suandants process da lavur e ch'èn relevantas per las finanzas:

* pajaments / meds finanzials liquids
* prestaziuns e furniziuns / debiturs / incassament
* retratga da prestaziuns e cumpra / crediturs
* administraziun dal persunal / salaris
* budgetaziun / planisaziun da finanzas
* rendaquint / rapportaziun
* projects / credits
1. **Inventari da las ristgas e da las controllas**

Per ils process da lavur essenzials ch'èn relevants per las finanzas maina la persuna ch'è incumbensada cun il SCI in inventari da las ristgas e da las controllas. Quel documentescha sistematicamain ils process da lavur, lur ristgas sco er las controllas che vegnan fixadas da la suprastanza communala. El vegn actualisà regularmain.

1. **Persuna incumbensada cun il SCI**

La suprastanza communala fixescha prenum, num e funcziun sco persuna ch'è incumbensada cun il SCI da la vischnanca. La persuna ch'è incumbensada cun il SCI maina e coordinescha il project durant la fasa iniziala, accumpogna l'implementaziun ed è responsabla per la realisaziun efficazia. Per garantir l'efficacitad dal SCI fa la persuna ch'è incumbensada cun il SCI mintga onn in'examinaziun interna ed elavura in rapport davart il SCI per mauns da la suprastanza communala.

1. **Entrada en vigur**

Quest concept da basa è vegnì approvà da la suprastanza communala ils XX da MM 20YY.

Lieu, data, suttascripziuns